
Text rozhodnutia
Súd: Krajský súd Bratislava Spisová značka: 5Co/141/2012 Identifikačné číslo súdneho spisu: 1112205981 Dátum vydania rozhodnutia: 27. 04. 2012 Meno a priezvisko sudcu, VSÚ: JUDr. Juraj Považan ECLI: ECLI:SK:KSBA:2012:1112205981.1 Uznesenie Krajský súd v Bratislave v právnej veci navrhovateľa: L.. M. F., N. S. U., A. XX, miesto podnikania v Bratislave, Stará Vajnorská 16, zast. Mgr. Andrejom Vlkom, advokátom v Bratislave, Gallayova 21, proti odporcovi: Rozhlas a televízia Slovenska v Bratislave, Mýtna 1, o nariadenie predbežného opatrenia, na odvolanie navrhovateľa proti uzneseniu Okresného súdu Bratislava I v Bratislave zo dňa 29. febrára 2012 č.k. 16C 45/2012-60 takto r o z h o d o l : Odvolací súd napadnuté uznesenie súdu prvého stupňa p o t v r d z u j e . Odporcovi nepriznáva náhradu trov odvolacieho konania. o d ô v o d n e n i e : Napadnutým uznesením súd prvého stupňa zamietol návrh navrhovateľa na nariadenie predbežného opatrenia, ktorým by bola odporcovi uložená povinnosť zdržať sa odvysielania programu „Autoškola národa“ až do rozhodnutia vo veci samej, ktorou sa bude domáhať, aby sa odporca zdržal výroby, rozmnožovania, vysielania alebo akéhokoľvek iného nakladania s Projektom „Popoluška Rozprávková reality show (ďalej len Projekt) resp. časťou Projektu, ktorého je autorom a svoje práva a obchodné tajomstvo v tejto súvislosti považuje za nespochybniteľné. Rozhodol tak s odôvodnením, že navrhovaným predbežným opatrením navrhovateľ nedosiahne legitímny cieľ a nezabráni ním uvádzanej hrozbe do jeho práv, nakoľko sám navrhovateľ v návrhu uviedol, že program „Autoškola národa“ (súčasť Projektu) - tri edície, už odvysielala v r. 2010 Česká televízia, a teda už do jeho práv ako autora a vlastníka obchodného tajomstva a programovej štruktúry „Formátu“ zasiahnuté bolo. Nariadením predbežného opatrenia by teda nebola zabezpečená prevencia a nedosiahol by sa účel ochrany práv navrhovateľa. Okrem toho navrhovateľ požadované uloženie povinnosti odporcovi ani bližšie nekonkretizoval. V petite návrhu nešpecifikoval pri požadovanom uložení povinnosti zdržať sa odvysielania programu „Autoškola národa“ v akom čase odporca program nemá odvysielať (vedomosť o čase - dátume a hodine navrhovateľ mal, ako to vyplýva z predložených dokladov) a na akom televíznom okruhu televíznej stanice tak nemá urobiť. V neposlednom rade poukázal súd prvého stupňa na skutočnosť, že navrhovateľom predložené doklady Smlouva o úschově a registraci zo dňa 7.1.2005 uzavretá s občianskym združením DILLIA a Zmluva o úschove uzavretá s LITA autorská spoločnosť zo dňa 18.6.2008 neosvedčujú jeho autorstvo k dielu, ale len fakt, že dielo vlastnil a odovzdal ho uschovávateľovi na registráciu a úschovu na svoje meno. V prípade sporu o autorstvo, by bolo na ňom, aby predložil a preukázal súdu, že je autorom diela prijatého na registráciu a úschovu. Odporcovi náhradu trov konania nepriznal, nakoľko mu žiadne nevznikli. Proti tomuto uzneseniu podal v zákonnej lehote odvolanie navrhovateľ. Navrhol napadnuté rozhodnutie zmeniť a jeho návrhu vyhovieť. Nestotožnil sa so záverom prvostupňového súdu, že neosvedčil svoje autorstvo k Projektu, ktoré mieni odvysielať odporca pod iným názvom. Poukázal na listinné dôkazy, ktoré doložil k návrhu. Ďalej vyslovil presvedčenie, že konanie porušovateľa jeho práv na území Českej republiky v žiadnom prípade nemôže mať vplyv na dôvodnosť navrhovaného predbežného opatrenia v Slovenskej republike. Práve naopak, tento návrh má chrániť jeho práva ako autora „Projektu“ pred prehlbovaním ujmy, ktorá mu porušovaním práv vzniká. Pokiaľ ide o nedostatky petitu návrhu, úmyselne široko koncipoval povinnosť odporcu, aby neprichádzalo k porušovaniu jeho práv odvysielaním formátu Autoškola národa na inom kanáli a v inom vysielacom čase. Odvolací súd preskúmal vec podľa § 212 ods. 1 O.s.p. v medziach podaného odvolania bez odvolacieho pojednávania (§ 214 ods. 2 O.s.p.) a dospel k záveru, že odvolanie nie je dôvodné. Navrhovateľ vo svojom návrhu tvrdí, že je autorom rodinného prime-time televízneho projektu „Popoluška - Rozprávková Reality show (ďalej len „Projekt“) , ktorého súčasťou je aj formát „Vodičský test národa“ (ďalej len „Formát“), ako dôkaz o autorstve predkladá zmluvy o uložení diela u DILLIA a autorskej spoločnosti LITA. Agentúra AIMON s.r.o. sa neoprávnene vyhlasuje za majiteľa námetu (spoluautor Pavel Buršík) programu odvysielaného Českou televízou ako Autoškola národa (I., II., III.diel). Námet a štruktúra uvedeného programu však podľa navrhovateľa jednoznačne vychádzajú z námetu a štruktúry „Formátu“, ktorého autorom je on a on ako autor na odvysielanie neudelil súhlas. Súhlas neudelil ani STV, ktorá chystá na marec 2012 odvysielať veľký súťažný event „Autoškola národa“ , na výrobe ktorého sa podieľala agentúra AIMON. Odporca na jeho výzvu reagoval tak, že odvysielania programu sa zdržať nemieni, pretože má na odvysielanie programu riadne zakúpenú licenciu. Podaným návrhom sa preto navrhovateľ domáha dočasnej úpravy pomerov účastníkov tak, aby konaním odporcu neprišlo k závažnému zásahu do jeho autorských práv. Súd prvého stupňa vo veci predbežného opatrenia rozhodol dňa 29. februára 2012. V čase, keď vo veci rozhoduje odvolací súd už uplynula doby odvysielania programu Autoškola národa (2.3.2012) a tak odvolací súd má zato, že nie je osvedčený nárok na dočasnú úpravu pomerov účastníkov, pretože takéto predbežné opatrenie by už účinne nechránilo práva a oprávnené záujmy navrhovateľa. Navrhovateľ, ktorý sa cíti byť autorom odporcom použitého diela môže sa domáhať náhrady škody, ktorá mu použitím diela vznikla, prípadne vydania bezdôvodného obohatenia ak sa použiteľ na jeho úkor bezdôvodne obohatil. Náhrada škody alebo bezdôvodné obohatenia by mali byť najmenej vo výške licenčnej odmeny, ktorá by bola zvyčajná za takéto použitie. Prípadne ak došlo porušením alebo ohrozením práva autora k poškodeniu aj jeho dobrého mena, môže sa autor domáhať aj náhrady nemajetkovej ujmy. V prvom rade však musí preukázať autorstvo k predmetnému dielu. Navrhovateľovi sa zatiaľ táto skutočnosť nepodarila ani osvedčiť, keď odporca tvrdí, že autorove majetkové práva neporušuje, keďže súhlas na použitie diela Autoškola národa získal riadnym uzavretím licenčnej zmluvy, avšak s iným subjektom, než navrhovateľom. Navrhovateľ nepreukázal v tomto konaní, že program, ktorý plánoval odporca odvysielať dňa 2.3.2012 pod názvom Autoškola národa je totožný resp. vychádza z Projektu, ktorého má byť autorom navrhovateľ. Odvolací súd vzhľadom na zhora uvedené a vzhľadom na skutočnosť, že ochrana predbežným opatrením po termíne odvysielania uvedeného programu, by nemala žiaden efekt, napadnuté uznesenie podľa § 219 ods. 1 O.s.p. ako vecne správne potvrdil. Úspešný odporca si náhradu trov odvolacieho konania neuplatnil, nebolo tak možné náhradu trov odvolacieho konania priznať (§ 142 ods. 1, § 224 ods. 1, § 151 ods. 1 O.s.p.). Poučenie: Toto uznesenie nemožno napadnúť odvolaním.

